米高哥夜泥醒神 大舉出擊唔使瞓?
2024年04月01日 09:53
東網電視
更多新聞短片
鄭俊偉禮拜三沙田泥地夜賽派7駒上陣。
上季驚險上岸唔使收第3封警告信嘅鄭俊偉,今季同樣都係要打護級戰,雖然佢仲有兩個五班頭馬quota未用,但整體運氣就麻麻地,暫時贏8W卻有22個亞軍,若然亞軍數目有1/4可以變做頭馬,護級形勢已經樂觀好多啦,依家真係要加把勁。不過,其實米高哥其實好努力,好似尋日再有「桃花多」、「威力飛彈」跑第2名,真係可惜。
到咗禮拜三嘅沙田泥地賽事,鄭俊偉喺大舉出擊派7駒上陣,只得第5場二班泥地1200米無馬出,梗係想盡快打開缺口,提升馬房士氣喺季尾階段衝一段啦。睇番今次出馬陣容,尾場3班泥地1650米嘅「無心睡眠」,早前正正喺泥地夜賽食尾胡,都係贏三班泥地一哩,今次檔位比嗰次好,只係多孭兩磅,梗係可以照辦煮碗。
至於第4場四班泥地1200米嘅「新力」,連續3場有獎金收,剛戰田草1200米只係輸畀「快狠準」同「佳運發」,表現唔差,今次雖然轉跑冇咩根據嘅泥地,但此駒曾贏泥閘,同父馬「豹子頭」、「小巨人」都贏過泥地,轉場未必係壞事,不能忽視。